# Birutė Prašmutaitė

### Straipsnis iš Vikipedijos, laisvosios enciklopedijos.

Birutė Prašmutaitė

Birutė Prašmutaitė (1956 m. sausio 29 d. Melburne – Australija), pianistė, vargonininkė, dainininkė, chorvedė.

## [taisyti] Biografija

Nuo septynerių metų privačiai mokėsi skambinti fortepijonu pas pedagogę Verą Porter, vėliau ketverius metus mokėsi dainuoti Smith Melba konservatorijoje pas pedagogą Dougą Ashtoną. Lankė Švč. Marijos pradžios mokyklą ir Švč. Jėzaus Širdies mergaičių gimnaziją. 1982 baigė Latrobe universitetą Melburne, kur įgijo matematikos ir psichologijos mokslų bakalauro laipsnį.

Nuo 1980 dirbo įvairiose Viktorijos valstijos įstaigose. Kadangi iš mažens mėgo muziką, nuo 13 metų pradėjo giedoti parapijos chore, dainavo dviejuose gimnazijos choruose ir universiteto chore. Apie dešimt metų dainavo mergaičių ansamblyje „Dainava“, nuo 1989 dainuoja lietuvių folkloro ansamblyje „Melburno kaimo dainininkai".

Nuo 1977 kaip dirigentė ir vargonininkė pavaduodavo Melburno parapijos choro vadovą.

Nuo 1974 pradėjo dainuoti Melburno „Dainos sambūrio“ chore ir jam akompanuoti, o nuo 1978 ir diriguoti. 1980 – 1990 buvo šio choro dirigentų padėjėja, nuo 1991 meno vadovė ir dirigentė. Choras gieda Svč. Mergelės Jūrų Žvaigždės bažnyčioje, koncertuoja Australijos lietuvių kolonijose, rengia metinius ir jungtinius koncertus su lietuvių, latvių ir estų meno mėgėjų kolektyvais bei solistais. Tuose koncertuose choras pasirodo kaip mišrusis (40 dalyvių) ir su atskiromis vyrų bei moterų chorų grupėmis. Dalyvauja tradicinėse Australijos lietuvių dainų šventėse. 1978 dalyvavo JAV ir Kanados lietuvių 5-ojoje dainų šventėje Toronte, 1994 I ir 1998 II Pasaulio lietuvių dainų šventėse Kaune ir Vilniuje, koncertavo Trakuose. „Dainos sambūris" populiarina lietuvių kompozitorių dainas ir stambesnius užsienio klasikų kūrinius bei bažnytinę muziką.

B. Prašmutaitė yra jau dešimties Australijos lietuvių dainų švenčių organizatorė, muzikos vadovė ir dirigentė, 1983 VI JAV ir Kanados lietuvių dainų šventės Chicagoje ir 1994 I Pasaulio lietuvių dainų šventės Vilniuje dirigentė. Dirba daug visuomeninių darbų, priklauso įvairioms organizacijoms: Australijos LB narė, 1983 – 1984 ir 1995 – 1996 valdybos narė, nuo 1983 Jaunimo reikalų vadovė, nuo 1995 vicepirmininkė kultūros reikalams. Buvo Australijos Lietuvos jaunimo sąjungos pirmininkė, dalyvavo Pasaulio lietuvių jaunimo kongrese Pietų ir Siaurės Amerikoje bei Australijoje. Dalyvauja Lietuvių skautų veikloje ir rašo spaudoje, apdovanota Skautų medaliais bei kitokiais atžymėjimo ženklais.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../b/i/r/Birut%C4%97_Pra%C5%A1mutait%C4%97_ead1.html"

Kategorijos: Lietuvos chorvedžiai | Lietuvos dainininkai | Lietuvos vargonininkai

##### Views

- Straipsnis
- Aptarimas
- Dabartinė versija

##### Paieška